ANC wil Nkandla-verslag vrystelZuma se Nkandla-woning Die ANC het versoek dat Thuli Madonsela, die Openbare Beskermer, haar verslag oor die sekuriteitsopgraderings by Nkandla moet vrystel. “Ons is besorg oor die gereeldheid waarop voorlopige verslae van die OB uitlek,” het Gwede Mantashe, sekretaris-generaal van die ANC, gesê. “Die ANC dring ook daarop aan dat die finale verslag baie dringend vrygestel sal word.” Mantashe sê die ANC het die regering opdrag gegee om alle kundiges aan die publiek beskikbaar te stel wat besluite geneem het en die ontwerpe gedoen het van alle sekuriteits-elemente by Nkandla. “Hierdie kenners moet hul besluite en ontwerpe in die publiek verduidelik.” Hy sê die ANC wil hê Madonsela moet dit duidelik maak of Zuma self enige sekuriteitsopgraderings by Nkandla versoek het. “Het pres. Zuma versoek dat ŉ swembad en kraal gebou moet word en dat sy vrou se snoepie van sy oorspronklike posisie geskuif moet word?”